ਡੇਵਿਡ ਵਾਰਨਰ (ਕ੍ਰਿਕਟ ਖਿਡਾਰੀ)
ਡੇਵਿਡ ਐਂਡਰਿਊ ਵਾਰਨਰ (ਜਨਮ 27 ਅਕਤੂਬਰ 1986) ਇੱਕ ਆਸਟਰੇਲੀਆਈ ਕ੍ਰਿਕਟਰ ਹੈ ਅਤੇ ਆਸਟਰੇਲੀਆ ਟੀਮ ਦਾ ਮੌਜੂਦਾ ਉਪ-ਕਪਤਾਨ ਵੀ ਹੈ। ਵਾਰਨਰ ਬਹੁਤ ਹੀ ਹਮਲਾਵਰ ਸ਼ੈਲੀ ਦਾ ਖਿਡਾਰੀ ਹੈ ਅਤੇ ਉਹ ਇੱਕੋ-ਇੱਕ ਅਜਿਹਾ ਕ੍ਰਿਕਟਰ ਹੈ ਜਿਸਨੂੰ ਪਿਛਲੇ 132 ਸਾਲਾਂ ਵਿੱਚ ਬਿਨ੍ਹਾਂ ਕਿਸੇ ਪਹਿਲਾ ਦਰਜਾ ਤਜਰਬੇ ਦੇ ਰਾਸ਼ਟਰੀ ਟੀਮ ਵਿੱਚ ਚੁਣਿਆ ਗਿਆ ਹੈ। ਵਾਰਨਰ ਇਸ ਵੇਲੇ ਨਿਊ ਸਾਊਥ ਵੇਲਸ, ਸਨਰਾਈਜ਼ਰਸ ਹੈਦਰਾਬਾਦ ਅਤੇ ਸਿਡਨੀ ਥੰਡਰ ਵੱਲੋਂ ਵੀ ਖੇਡਦਾ ਹੈ। ਵਾਰਨਰ ਨੂੰ ਅਗਸਤ 2015 ਵਿੱਚ ਟੈਸਟ ਅਤੇ ਇੱਕ ਦਿਨਾ ਮੈਚਾਂ ਵਿੱਚ ਆਸਟਰੇਲੀਆ ਦੀ ਟੀਮ ਦਾ ਉਪ-ਕਪਤਾਨ ਵੀ ਚੁਣਿਆ ਗਿਆ। ਵਾਰਨਰ ਮੁੱਖ ਤੌਰ 'ਤੇ ਸਲਿਪ ਵਿੱਚ ਫ਼ੀਲਡਿੰਗ ਕਰਦਾ ਸੀ ਪਰ ਅੰਗੂਠੇ ਵਿੱਚ ਸੱਟ ਤੋਂ ਬਾਅਦ ਉਹ 2016 ਵਿੱਚ ਮਿਡਵਿਕਟ ਵਿੱਚ ਫ਼ੀਲਡਿੰਗ ਕਰਨ ਲੱਗ ਪਿਆ ਸੀ। 23 ਜਨਵਰੀ 2017 ਨੂੰ ਉਹ ਐਲਨ ਬਾਰਡਰ ਮੈਡਲ ਜਿੱਤਣ ਵਾਲਾ ਚੌਥਾ ਖਿਡਾਰੀ ਬਣਿਆ ਅਤੇ ਉਸਨੂੰ ਇਹ ਅਵਾਰਡ ਲਗਾਤਾਰ 2 ਵਾਰ ਦਿੱਤਾ ਗਿਆ ਹੈ।